Doložka finančných, ekonomických, environmentálnych vplyvov 
a vplyvov na zamestnanosť

I.	Vyčíslenie odhadu dopadov na verejné financie 
a) štátny rozpočet	
Predložený návrh má dopad na štátny rozpočet. V roku 2003 vláda vyčlenila na rozvoj bývania v kapitole Ministerstva výstavby a regionálneho rozvoja SR prostriedky vo výške 3 744,92 mil. Sk, z toho pre Štátny fond rozvoja bývania 2 550 mil. Sk. Pre ďalšie roky sú v rámci rozpočtových výhľadov uplatnené požiadavky na každoročné vyčleňovanie cca 3 500 mil. Sk na realizáciu štátnej podpory rozvoja bývania realizovanú Ministerstvom výstavby a regionálneho rozvoja SR.	Úplné finančné zabezpečenie predmetnej podpory však bude závislé na objeme finančných prostriedkov vyčlenených v štátnom rozpočte na príslušný rok a v závislosti od možností štátneho rozpočtu.
b) vyčíslenie (odhad) finančných dôsledkov na rozpočty obcí 
Predložený návrh má dopad na rozpočty obcí. Požiadavka na rozpočty obcí by nemala presiahnuť čiastku vyčlenenú v štátnom rozpočte. V nadväznosti na predpokladanú výšku vyčlenenú v štátnom rozpočte na realizáciu štátnej podpory rozvoja bývania požiadavka na rozpočet obcí by mal predstavovať cca 1 100 mil. Sk. Pre spolufinancovanie rozvoja bývania podporované navrhovaným zákonom si môžu obce potrebné zdroje zabezpečiť aj z komerčných úverov rovnako, ako sa na tomto spolufinancovaní podieľajú už od roku 1996, kedy sa predmetné programy začali uskutočňovať.
c) vyčíslenie (odhad) finančných dôsledkov na rozpočty VÚC 
Návrh nemá dopad na rozpočty VÚC.
d) vyčíslenie (odhad) finančných dôsledkov na rozpočty ostatných inštitúcií
V rámci jednorazových národohospodárskych efektov investovania 1 mil. Sk do bytovej výstavby predstavujú prínosy Zdravotnej poisťovni cca 45 tis. Sk, Sociálnej poisťovni cca 106 tis. Sk a Fondu zamestnanosti 88 tis. Sk.
II.	Vyčíslenie odhadu dopadov na obyvateľstvo, hospodárenie podnikateľskej sféry a iných právnických osôb
Bývanie patrí k základným ľudským potrebám, ktoré by mali byt' uspokojované na úrovni zodpovedajúcej celkovému sociálno-ekonomickému rozvoju spoločnosti. Podpora rozvoja bytovej výstavby a obnovy bytového fondu vplýva pozitívne na životnú úroveň obyvateľstva a na zvýšenie kvality bývania. Pozitívny vplyv je vyjadrený rastom počtu nových a obnovených bytov, zvýšením podielu obecných nájomných bytov pre sociálne slabšie skupiny obyvateľstva, vytvorením podmienok pre rozvoj výstavby bytov v súkromnom sektore a v znižovaní energetických nákladov pri užívaní novopostavených bytov, resp. obnovených - zateplených bytov. 
Rozvoj bytovej výstavby a kvality bývania má pozitívny vplyv na celkový rozvoj hospodárstva a predstavuje jednu z dôležitých oblastí rozvoja hospodárstva. Podiel bytovej výstavby na tvorbe hrubého domáceho produktu podľa štatistických údajov predstavuje 0,5 %. 
III.	Vyčíslenie odhadu dopadov na životné prostredie
Rozvoj bývania vychádza zo schválenej územnoplánovacej dokumentácie obce. Tento dokument stanovuje základné zásady a regulatívy environmentalistiky, starostlivosti o životné prostredie, územného systému ekologickej stability, priestorových požiadaviek ochrany a využívania prírodných zdrojov.
Vzhľadom na uvedené, rozvoj bývania nemá negatívne dopady na životné prostredie.
IV.	Odhad dopadov na zamestnanosť
Národohospodárske efekty preukazujú, že investovaním 1 mil. Sk do bytovej výstavby sa vytvoria pracovné príležitosti pre 1,54 pracovníka v stavebníctve a 1,35 pracovníka v priemysle. Súčasne rastom podielu bytového fondu vznikajú požiadavky aj na prevádzku tohto bytového fondu, čo pri investovaní 1 mil. Sk do bytovej výstavby vytvorí v tomto odvetví pracovné príležitosti pre 0,6 pracovníka.
Výsledný kvantifikovateľný národohospodársky efekt investovania 1 mil. Sk do bytovej výstavby predstavuje vytvorenie, resp. udržanie cca 3,5 pracovných príležitostí vo vyššie uvedenej štruktúre. Vytvorenie nových pracovných príležitostí prijatím navrhovaného zákona nie je možné kvantifikovať. Počet pracovných príležitostí v odvetví stavebníctva a v nadväzujúcich odvetviach závisí od rozsahu výstavby a obnovy bytov v príslušnom kalendárnom roku.  Územné určenie vzhľadom na mobilitu tejto pracovnej sily nie je možné.